                                              Z A P I S N I K

       Sa sjednice Općinskog vijeća općine Jarmina održane 23. veljače 2010. godine u 19 sati u prostorijama općine Jarmina.

        NAZOČNI:                                                             ODSUTNI:

1. MILAN NAGLIĆ                                               STJEPAN MAJPRUZ

2. STJEPAN DADIĆ

3. ĐURO HORVAT

4. MARIO KRUŠELJ

5. DRAGUTIN CULI

6. STJEPAN SEDLAR

7. TOMISLAV PRACAIĆ

8. DALIBOR BELA

9. MARIO MATIĆ

10. VLADIMIR KLARIĆ

       Predsjednik Općinskog vijeća Milan Naglić za sjednicu predlaže:

                                           D N E V N I    R E D

1. Usvajanje zapisnika sa prethodne sjednice.

2. Informacije o radovima u općini.

3. Donošenje odluke o dodjeli stipendija za 2009/2010 god.

4. Rasprava o obilježavanju dana općine Jarmina.

5. Rasprava o radu u općini i donošenje potrebnih zaključaka.

6. Prijedlog odbora za šport o dotacijama športskim udrugama.

7. Izvješće odbora za statut i poslovnik.

8. Razno.

      Glasovanjem dnevni red je jednoglasno usvojen.

                                               TOČKA 1.
      Zapisnik sa prethodne sjednice Općinskog vijeća općine Jarmine, glasovanjem vijećnika jednoglasno je usvojen.

                                                 TOČKA 2.

         Informaciju o trenutnim radovima u općini dao je načelnik Andrija Draganić.

         Naglasio je da se napravio most u ulici Antuna Mihanovića koji se urušio.

         Izbetonirao se dio ulice Braće Radića koji je ostao nedovršen od jeseni u javnim radovima. Rješava se polako plaćanje prema «Poletu» za autobusne karte učenika srednjih škola.

         Donačelnica Višnja Škrlec izvijestila je vijećnike o planovima zapošljavanja u javnim radovima na području općine Jarmina gdje se planira zaposliti petnaest radnika.

         Zaključeno je da će Višnja Škrlec donijeti spisak ljudi sa zavoda za zapošljavanje koji ispunjavaju uvjete a na vijeću će se donijeti program javnih radova.

         Vijećnik Stjepan Sedlar je rekao da beton u ulici B.Radića kod «Bajzeka» nije dobar jer se kruni.

                                                   TOČKA 3.
          Predsjednik Odbora za socijalnu skrb Mario Matić vijećnike je upoznao sa prispjelim zamolbama za dodjelu studentskih stipendija za 2009/2010 godinu a koje je odbor analizirao i bodovao.

          Na natječaj je prispjelo šest zamolbi za dodjelu stipendija te odbor predlaže da se dodjeli svih šest stipendija.

          Nakon krače rasprave glasovanjem vijećnika jednoglasno je donesena odluka da se dodjeli stipendije: Ivani Haban,Petri Draganić,Ivani Dumbovečak,Dolores Kunštek,Heleni Gradečak i Ivani Horvat.

         Glasovanjem vijećnika jednoglasno je donesena odluka da mjesečna stipendija za studente koji studiraju u županijama koje graniči sa našom županijom iznosi 800,00 kuna a za studente koji studiraju u drugim županijama stipendija iznosi 900,00 kuna.

         Vijećnik Mario Matić zamolio je vijeće da odobri cca  četri tisuće kuna udruzi «WIRJE» za kupnju opreme kako bi nesmetano mogli pružati interenet usluge za sve potencijalne korisnike u Jarmini.

          Nakon rasprave vijećnika donesena je odluka da se udruzi «WIRJE» dodjeli dotacija u iznosu 4.000,00 kuna za kupnju tehničke opreme.

          Načelnik Andrija Draganić predlaže da se donese odluka da se pomogne učenicima koji putuju u srednju školu izvan Vinkovaca u iznosu od cca 250,00 kuna mjesečno za putne troškove.

          Glasovanjem jednoglasno je donesena odluka da se učenicima koji pohađaju srednju školu izvan Vinkovaca dojeli mjesečna pomoć u iznosu od 250,00 kuna mjesećno.

                                                 TOČKA 4.

          Načelnik Andrija Draganić je rekao da se približavaju dani kada se obilježava dan općine Jarmina te bi već sada trebali razmišljati oko organizacije obilježavanja dana općine.

          Nakon rasprave zaključeno je da u organizaciji trebaju učestvovati udruge te se trebaju sastati odbori za šport i kulturu kako bi se dogovorilo oko same organizacije.

          Također je donesen zaključak da se i ove godine angažira radio «Kaj» iz Krapine sa prigodnim koncertom a koji će općina platiti petnaest tisuća kuna.

                                                  TOČKA 5.
          Predsjednik vijeća Milan Naglić pod ovom točkom dnevnog reda otvorio je raspravu o radu u općini.

          Pročelnik Stjepan Smetiško pročitao je dostavljene zaključke Općinskog odbora HDZ-a Jarmina o nedostacima u radu općine odnosno njezinih djelatnika te smjernice za poboljšanje rada u općini

          Đuro Franjčić vijećnike je upoznao sa radom komunalog pogona gdje je objasnio način naplate komunalne naknade i vode i ostale poslove koji se obavljaju.

          Pročelnik je rekao da nedostataka u radu općine svakako ima te da te nedostatke treba ukloniti.

          Vijećnik Đuro Horvat pita kao nije dobio nikakve materijale vezano uz ovu točku dnevnog te je ljutito napustio sjednicu.

          Vijećnik Dragutin Culi je rekao da je cilj ove točke dnevnog reda ukazati na nedostatke u radu u općini te dati smjernice za budući rad te da nema razloga za napuštanje sjednice.

          Glasovanjem vijećnika jednoglasno je donesen zaključak da se imenuje komisija za rješavanje žalbi na kvadraturu vezano uz komunalnu naknadu u sastavu Đuro Franjčić,Stjepan Sedlar i Stjepan Dadić.

           Također je donesen zaključak da se napravi plan zapošljavanja djelatnika te kasnije da se raspiše natječaj za radno djelatnika u Jedinstvenom upravnom odjelu te da komisija pripremi pravilnike i usuglasi normativne akte.

           Glasovanjem jednoglasno je imenovana komisija za inveturu u sastavu Vladimir Klarić za predsjednika,Đuro Franjčić i Božo Gredelj za člana.

                                                      TOČKA 6.

           Vijećnik Dragutin Culi vijećnike je izvijestio da je Odbor za šport donio plan raspodjele sredstava športskim udrugama te predlaže vijeću da ga usvoji.

           Nakon kratke rasprave glasovanjem vijećnika Plan raspodjele sredstava športskim udrugama jednoglasno je prihvaćen.

                                                       TOČKA 7.

            Predsjednik Odbora za statut i poslovnik Dragutin Culi predlaže da se oformi komisija koju će činiti članovi odbora za poslovnik i statut, predsjednik vijeća, načelnik i pročelnik a koji će izraditi akte vezano uz plače odnosno koeficijente za plaće.

            Glasovanjem prijedlog je jednoglasno usvojen.

            Načelnik Andrija Draganić vijećnike je upoznao sa prijedlogom da općina započne sa izradom projektne dokumentacije za korištenje obnovljivih izvora energije za potrebe općine Jarmina.

            Nakon kratke rasprave jednoglasno je donesen zaključak da se pristupi izradi navedene dokumentacije.

            Načelnik je vijećnike upoznao sa zamolbom Tome Klarića za sufinanciranjem nasada lješnjaka.

            Vijećnik Dragutin Culi predlaže da se o toj temi raspravlja kada bude oformljen odbor za poljoprivredu koji će dati prijedloge za eventualno sufinanciranje nasada.

            Također je donesen zaključak da se formira Odbor za branitelje.

            Stjepan Dadić je napomenuo da nije završen rukohvat na groblju.

                                                                        Predsjednik Općinskog vijeća

                                                                                  Milan Naglić

